Bolhuis kyk na Vrystaatse moorde | Netwerk24
Deur Alet Van Der Walt 21 Julie 2019 11:05
Mike Bolhuis gaan nou die moorde van Basil en Monica Deniacos op Dealesville ondersoek.Foto: Facebook
Die Deniacos-egpaar is op 30 Mei in hul huis op Dealesville vermoor.
Monica was 'n DA-raadslid in die Tokologo-munisipaliteit.
Hulle is doodgeslaan en vuurwapens, juweliersware, selfone en 'n wit Toyota Raider-bakkie met die registrasienommer DPL 194FS is in die moordtog gebuit.
Bolhuis se toetrede tot die ondersoek kom minder as 'n week nadat Sakkie (67) en Ina (62) van der Berg op 12 Julie op 'n plaas sowat 35 km van Dealesville vermoor is.
Die Van der Bergs se vermeende moordenaars is intussen aangekeer en het reeds Donderdag in die hof op Boshof verskyn.
LEES OOK: Valke bekyk verband tussen dubbelmoorde
Die plaas waar hulle vermoor is, is tussen Dealesville en Boshof in die Boshof-distrik geleë.
Volgens 'n verklaring deur Bolhuis se maatskappy, Specialised Security Services (SSS), sal hy saam met die Valke werk.
Die polisie in die Vrystaat het verlede week gesê hy ondersoek die moontlikheid dat daar 'n verband tussen die twee dubbele moorde is.
Bolhuis sê ook dat die moontlikheid ondersoek word dat daar 'n verband tussen die moorde is.
LEES OOK: DA-raadslid en man in VS vermoor
Die mans wat in verband met die Van der Berg se moorde in hegtenis geneem is, was glo ook by ander misdade in die Vrystaat betrokke.
Johannes Sekgoro, beskuldigde een, moet op 5 Augustus in verband met 'n plaasaanval in April 2018 in die Hertzogville-distrik in die hof verskyn.
Sekgoro was ten tyde van die moorde op die Van der Bergs op borgtog.
Die Van der Bergs se voertuig is in die Caledonrivier, die grens tussen Suid-Afrika en Lesotho, gekry waar dit in die modder vasgeval het.
LEES OOK: Boshof-man betrek by verskeie plaasaanvalle
Die Valke se woordvoerder in die Vrystaat, a.o. Lynda Steyn, sê die polisie meen die mans wat in hegtenis geneem is, was met die voertuig op pad na Lesotho.
Ingeligtes na aan die ondersoek meen die Deniacos-egpaar se voertuig is na Lesotho geneem.
Bolhuis vra dat mense wat in die ondersoek kan help, die Valke se a.o. Dirk van Rhyn by 079 505 3244 of Vince Harris van SSS by 083 656 2621 bel.